stanford-oval/wikipedia huggingface dataset:
נתנאל איזק
ביוגרפיה > פעילות ציבורית

בשנת 2009, בבחירות לכנסת ה-18, היה חבר "מפלגת צבר – מפלגת הצעירים של ישראל" בראשות בועז טופורובסקי, והוצב במקום השני מטעמה לכנסת. המפלגה לא עברה את אחוז החסימה.
היה ממקורבי גדעון סער בתקופה בה היה חבר הליכוד, ולאחר מכן יועץ מקצועי של סער כשר החינוך ולאחר מכן ראש המטה המוניציפלי שלו כשר הפנים.
החל מאפריל 2015 שימש כראש מטה השר אריה דרעי במשרד הכלכלה והתעשייה. לאחר מכן שימש כחמש שנים, עד יולי 2020, כיושב ראש המוסד לבטיחות ולגיהות.
בשנת 2018, לקראת הבחירות לכנסת ה-21, פורסם כי יתמודד בפריימריז בליכוד כנציג השפלה. בבחירות המקומיות בנובמבר 2018 התמודד למועצת העיר לוד ברשימת הליכוד שבראשות ראש העיר יאיר רביבו, נבחר למועצה, וכיהן כשנתיים וחצי כמשנה לראש העיר רביבו שנבחר בשנית לתפקיד. במסגרת תפקידו זה, בשנת 2021, פעל בזמן המהומות בלוד להשבת השקט לעיר, ואף הותקף בעצמו בידי ערבים־ישראלים בזמן בו התראיין בשידור חי בגלי צה"ל לטלי ליפקין שחק.
בשנת 2019, לקראת הבחירות לכנסת ה-23, מינה גדעון סער את איזק לראש מטה הבחירות שלו בליכוד. בשלהי שנת 2020 היה ממקימי מפלגת תקווה חדשה ושימש כמנכ"ל המפלגה. לקראת הבחירות לכנסת העשרים וארבע הוצב איזק במקום ה-21 ברשימת תקווה חדשה, אך לא נבחר לכנסת.
ביוגרפיה > מנכ"ל משרד ירושלים ומורשת

ב-16 ביולי 2021 הכריז שר ירושלים ומורשת, זאב אלקין כי ימנה את איזק למנכ"ל משרדו ומעט קודם לכן התפטר איזק מרשימת תקווה חדשה לכנסת. ב-19 ביולי אישרה ממשלת ישראל ה-36 את המינוי.
ביוגרפיה > מנכ"ל משרד המורשת

איזק שימש בתפקיד מנכ"ל משרד המורשת (שפוצל ממשרד ירושלים ומורשת) תחת השר הרב עמיחי אליהו.
ביוגרפיה > יש מלחמות בלי שם

בשנת 2022 הוציא לאור בהוצאת קוראים את הספר "יש מלחמות בלי שם" שנכתב כ"יומן מלחמה" בזמן אמת על קורותיו כלוחם בפלחה"ן חטיבת גולני בזמן האינתיפאדה השנייה.
חיים אישיים

איזק נשוי לליטל ואב לשישה. הוא מתגורר בלוד. מקיים אורח חיים דתי.
הערות שוליים

↑  מינוי יו"ר ארגון הסטודנטים והאקדמאים בישראל לחבר המועצה להשכלה גבוהה, החלטה מס. 3947 של הממשלה מיום 21.08.2008
↑  nrg מעריב, מפלגת צבר, באתר nrg
↑  ההברקה של דרעי : נתנאל איזק מונה לראש המטה של שר הכלכלה - ליכודניק, באתר ליכודניק, ‏3 באפריל 2015
↑  מבריק: נתנאל איזק מונה לראש המטה של דרעי, באתר בחדרי חרדים, 13 במאי 2015
↑  דבר יושב ראש המועצה, באתר המוסד לבטיחות ולגיהות.
↑    שלום ירושלמי, ‏סיכול ממוקד: סער ספג פגיעה ישירה, בעיתון מקור ראשון, 25 באוקטובר 2018
↑  ציוץ של גדעון סער ברשת החברתית טוויטר, 8 בנובמבר 2018.
↑  עדו בן פורת, תכנית נתנאל איזק לביטחון ומשילות בעיר לוד: "אסור לנו שהעיר תאבד את צביונה וסגנונה הייחודי", באתר ערוץ 7, 1 ביוני 2021
↑  צפו: נתנאל מתעד ובוכה - "רוצים אותנו בשקיות", באתר בחדרי חרדים, 12 במאי 2021
↑  נתנאל איזק, המשנה לראש העיר לוד, הכול התחיל מהפוגרום של יום שני, באתר ynet, 16 במאי 2021
↑  פוסט של גלי צה"ל ברשת החברתית פייסבוק, 12 במאי 2021; ציוץ של גלי צה"ל ברשת החברתית טוויטר, 13 במאיר 2021.
↑  אביחי טבק, הפריימריז לראשות הליכוד: המשנה לר”ע לוד, נתנאל איזק ינהל את מטה הבחירות של גדעון סער, באתר מקומונט לוד, ‏12 בדצמבר 2019
↑    עטרה גרמן, ‏מנכ"ל משרד ירושלים ומורשת הצפוי: נתנאל איזק, איש אמונו של סער, בעיתון מקור ראשון, 18 ביולי 2021
↑  עדו בן פורת, נתנאל איזק יהיה מנכ"ל משרד ירושלים ומורשת, באתר ערוץ 7, 16 ביולי 2021
↑  תקווה חדשה בהנהגת גדעון סער לראשות הממשלה באתר ועדת הבחירות המרכזית.
↑  עדו בן פורת, הממשלה אישרה את מינויו של נתנאל איזק למנכ"ל משרד ירושלים ומורשת, באתר ערוץ 7, 19 ביולי 2021
↑  נתנאל איזק, צרורות הירי קרובים מאוד. יוצאים אל המוקטעה | 20 שנה לחומת מגן, באתר ynet, 15 במרץ 2022
↑  אביחי טבק, נתנאל איזק: נתניהו מוביל פילוג בעם, ברמה הערכית אני לא יכול להתחבר לזה, באתר מקומונט לוד, ‏21 בפברואר 2021
↑  נדב גדליה, כנגד כולם, באתר עולם קטן
| --- | --- |
בקרת זהויות :  NLI: 987011296196905171  VIAF: 13165706367448932470   WorldCat (עם VIAF): 13165706367448932470
סולם גוטמן

סולם גוטמן הוא מדד לעריכת שאלונים שפותח על ידי פרופ' אליהו גוטמן. המדד מאפשר לחוקרים ליצור שאלונים שבהם המדרג של השאלות הוא קשור, כלומר הסכמה לסעיף מסוים מעידה על הסכמה לסעיף קודם בשאלון או יכולת לבצע פעולות או שאלות יותר פשוטות. יתרונו הוא בכך שהציון המסכם של כל נבדק מבטא באופן מדויק את דפוס התגובות שלו, כך שניתן להסיק את פרופיל התגובות על סמך הציון המסכם.
שימוש נפוץ של סולם גוטמן הוא במבחנים שבהם מתחילים מרמת קושי מסוימת אשר מעידה כי הפותר את המבחן יכול לפתור מבחן ברמה יותר פשוטה אם הפותר הצליח לענות על השאלות במבחן נכונה (לדוגמה במבחן שבו יש חיבור של מספרים תלת ספרתיים לא יהיה צורך להוסיף ערכים דו ספרתיים כי ההנחה לפי סולם גוטמן היא שהפותר יוכל לפתור את השאלות עם הערכים הדו ספרתיים).
ניבר מדר

| --- | --- |

מדר, 2022
 לידה:  17 בדצמבר 1995 (בת 28) נתיב השיירה, ישראל 
 שם לידה:  ניבר אלידה מדר 
 ידועה בשל:  פרזנטורית של "רנואר"
 תקופת הפעילות:  מ-2013
 עיסוק:  דוגמנית, שחקנית
 
נִיבָּר אְלידָה מָדַר (נולדה ב-17 בדצמבר 1995) היא דוגמנית ושחקנית ישראלית.
ביוגרפיה

מדר נולדה וגדלה במושב נתיב השיירה. אמה, הדר יולנדה דה-וריס מדר, נולדה בישראל להורים נוצרים-קתוליים שהגיעו מהולנד להתנדב בקיבוץ, והתגיירה לאחר שירותה בצה"ל. על מוצאה סיכמה מדר בראיון ב-2014:
"אני באתי מבית שבו סבתא שלי גדלה לצד ערבים, ותימנים הם גם סוג של ערבים. חוץ מזה סבא שלי נוצרי (מצד אימא, "קתולים אינטנסיביים", כהגדרתה), אימא שלי התגיירה, אני חצי אשכנזייה, חצי מזרחית, יש בי הכל מהכל."
שמה הפרטי "ניבר" הוא על שם ראש הממשלה יצחק רבין, בהיפוך אותיות, שנרצח כחודש טרם היוולדה. אביה בחר לקרוא לה על שמו, משום שרבין אימץ את הפלוגה של אביה כשהיה שר הביטחון. מדר גדלה ביישוב כפר ורדים. לה שתי אחיות צעירות, עדי ונועה. בבגרותה, הוריהן התגרשו, וכיום היא מתגוררת בבית משפחתן עם אמה, ביישוב שלומי.
בילדותה למדה בחוגי מחול שונים: בלט, ריקודים סלוניים, היפ הופ, ג'אז, וכוריאוגרפיה.
בין השנים 2014–2016 מדר שירתה בצה"ל במשך כשנתיים וחצי כמש"קית קישור ולאחר מכן כמדריכה במיצג חילות צה"ל, על תקן אמנית פעילה.
קריירה

בין השאר, מדר הופיעה על השערים של כתבי-העת הישראליים "לאשה", "פנאי פלוס", "בלייזר" (3 פעמים), "את", "מגזינה", "זמנים מודרניים" ו"מנטה". כמו כן, הופיעה על השערים של המגזין האיטלקי "Gioia", ושל המגזין הצרפתי "Madame Figaro".
מדר הצטלמה גם למגזין "ווג" הבריטי, "קוסמופוליטן", "מארי קלייר", "Official","D MAGAZINE", לשבועון האיטלקי "Donna Moderna", ל-"Elle", ולמגזין הצרפתי "Lui".
מאז 2015 הצטלמה ל"מגזין בגדי הים של בלייזר" - מוסף שנתי של כתב העת הישראלי "בלייזר" (4 פעמים). לפני כן, מדר השתתפה בקמפיינים העולמיים לחברת ההנעלה הגרמנית "בירקנשטוק", לחברת האופנה הספרדית "ברשקה", ולמותג האופנה הבריטי "פריימרק". לאחר מכן, הצטלמה ביחד עם שלומית מלכה ואילנית לוי לקמפיין של "Grey Gardens". בנוסף, קטפה קמפיין מקומי נוסף כפרזנטורית למוצרי הטיפוח של החברה הישראלית "נטורל פורמולה". החל מאותה שנה ועד 2020, שימשה מדר כפרזנטורית של רשת האופנה הישראלית "רנואר".
ב-2016 השתתפה בעונה האחרונה של תוכנית הדוקו-ריאליטי "יום בחיי" בהוט.
ב-2016 וב-2018 השתתפה בשבוע האופנה בפריז בתצוגות של החברה הצרפתית "ETAM". לפני כן, הופיעה בקמפיין העולמי של מותג הקוסמטיקה הצרפתי "CAUDALIE". בנוסף ב-2016, נבחרה לקמפיין של מותג היופי האיטלקי "Benetton".
ב-2017 מדר דורגה במגזין האמריקאי "מקסים" במקום ה-20 בקטגוריית מסובבות הראשים, מתוך רשימת 100 הנשים הסקסיות בעולם.
מאז 2019 היא פרזנטורית של רשת התכשיטים הישראלית "פדני", ושל חברת האופנה הישראלית "פקטורי 54".
ב-2022 לוהקה לראשונה לתפקיד משחק בסדרת הדרמה-הרומנטית הנועזת של הדס בן ארויה "קורדרוי" ב-HOT. באותה שנה גם הופיעה בווידאו קליפ לשיר "שדים בעיניים" של הזמר אליאב זוהר.
ב-2023 התמודדה בתוכנית המציאות "רוקדים עם כוכבים" בקשת 12 לצידו של הרקדן, לוטם מדמוני. הצמד יצא סופית מהתחרות בהדחה השמינית.
ב-2024 שיחקה בסדרה אינדל בתור שיר, סוחרת סמים ובת הזוג של ידידיה
חיים אישיים

בשנים 2013–2015 הייתה בזוגיות עם הדוגמן והשחקן הישראלי מייקל לואיס.
ב-2016 הייתה במערכת יחסים עם הדוגמן הצרפתי, בריאן ויוס.
מ-2017 ועד 2018 הייתה בזוגיות עם הדוגמן והשחקן הישראלי גפן ברקאי.
בסוף שנת 2018 החל קשר עם איש עסקים אמריקאי ממוצא יהודי, ריצ'י עקיבא, המבוגר ממנה בכ-20 שנה, וביולי 2019 הם נפרדו.
לאחר שחרורה מהצבא, מדר התגוררה מספר חודשים בלונדון ובפריז, ומ-2017 ירדה מישראל, ועברה להתגורר בניו יורק, כשבשנים 2020–2021 היא אף התגוררה לסירוגין גם בטורקיה עם בן-זוגה באותה עת, איש נדל"ן מיליונר טורקי-מוסלמי-אלווי בשם בראן סוזר, המבוגר ממנה ב-18 שנה.
מאוקטובר 2021 ועד יוני 2023 הייתה בזוגיות עם הדוגמן הישראלי תומר טליאס.
הערות שוליים

1 2 3 4 5 6  הפוך, רבין, הפוך, באתר Fashion Forward של מאקו, ‏2014-11-06
1 2 3  להיסגר על ניבר מדר, באתר Fashion Forward של מאקו
1 2 3 4  יפעת מנהרדט, ניבר מדר חושפת את ההתמודדות עם דיכאון: "לקום בבוקר ולצאת מהמיטה - בשבילי זו היתה מלחמה", באתר ynet, 31 במאי 2021
↑  חן ליברמן, יחידת הדוגמניות: הפתרון שמצא צה"ל למקרה בר רפאלי, באתר חדשות 13, 2 בדצמבר 2016
↑  מורן זלמה, נערת המחר: ניבר מדר, באתר Xnet‏, 23 במרץ 2014
↑  וואלה! סלבס‏, ניבר מדר חושפת פטמות בצילומים לוהטים, באתר וואלה, 19 באפריל 2016
↑  ליאת להב‏, הנשק הסודי: הפרזנטוריות של צה"ל פושטות את המדים, באתר וואלה, 11 במאי 2016
↑  תחרות מיס יוניברס | Fashion Forward, באתר fashionforward, ‏2015-03-05
↑  ניבר מדר - ריאיון עם השם החם הבא בעולם הדוגמנות - מגזין "את", באתר מגזין את, ‏2015-10-07
↑  מערכת וואלה! NEWS‏, ניבר מדר לוהטת על המסלול בשבוע האופנה של פריז, באתר וואלה, 28 בספטמבר 2016
↑  Aimer, rire, danser et s’hydrater avec Caudalie Vinosource – Cinéma, Press et Digital - Caudalie - agence WNP, 26 AVRIL 2016
↑  יפעת הללי אברהם, ‏רצה לפסגה: ניבר מדר כובשת בפרסומת עולמית, באתר ‏מאקו‏, 28 בספטמבר 2016
↑  מערכת ערוץ הגברים, ‏גאווה ישראלית: ניבר מדר לוהטת מתמיד, באתר ‏מאקו‏, 28 במאי 2017
↑  גיל משעלי, ‏אדם גבאי ויפתח קליין מצטרפים לסדרה "קורדרוי", באתר ‏מאקו‏, 20 בינואר 2022
↑  "רוקדים עם כוכבים" נחשפת: אלו מתמודדי העונה החדשה, באתר אייס, 14 במאי 2023
↑  דסק קשת 12, ‏ניבר מדר הודחה מ"רוקדים עם כוכבים", באתר ‏מאקו‏, 25 ביוני 2023
↑  יפעת הללי אברהם, ‏ניחוח צרפתי: ניבר מדר והחבר שורפים את איביזה, באתר ‏מאקו‏, 6 ביוני 2016
↑  שלב ההוכחות הגיע: ניבר מדר וגפן ברקאי בדייט, באתר וואלה, 19 בנובמבר 2017
↑  עכשיו זה סופי: ניבר מדר וגפן ברקאי נפרדו, במדור "פנאי פלוס" באתר ynet‏, 6 באוגוסט 2018
↑  לא לבד בתפוח הגדול: הזוגיות החדשה של ניבר מדר, באתר ‏מאקו‏, 3 באוקטובר 2018
↑  ניבר מדר והחבר העשיר נפרדו, באתר וואלה, 22 ביולי 2019
↑  יפעת מנהרדט, הילה רגב, ניבר מדר קוטפת קמפיינים ומאוהבת בדוגמן שלצדה: "הכל קרה בבום", באתר Xnet‏, 21 בינואר 2018
↑  יפעת הללי אברהם, ‏ניבר מדר בזוגיות עם איש עסקים טורקי, באתר ‏מאקו‏, 20 באוקטובר 2020
↑  זה רציני: ניבר מדר מביאה את החבר המיליונר הטורקי לפגוש את המשפחה, באתר וואלה, 23 בפברואר 2021
↑  שוברת לבבות קטנה: ניבר מדר ובן הזוג הטורקי נפרדו, באתר וואלה, 9 באוגוסט 2021
↑  מיקי לוין, ‏עכשיו זה סופי: ניבר מדר ותומר טליאס נפרדו, באתר מעריב אונליין, 28 ביוני 2023
↑  יפעת הללי אברהם, ‏רגע אחרי שהכירו: ניבר והחבר בחופשה חלומית, באתר ‏מאקו‏, 25 באוקטובר 2021
↑  מיקי לוין, ‏סופיה מצ'טנר, שומעת? ניבר מדר מאשרת את הזוגיות עם תומר טליאס, באתר מעריב אונליין, 24 בנובמבר 2021
נתניאל מיטשל

נתניאל מיטשל (באנגלית: Nathaniel Mitchell;‏ 1753 –  21 בפברואר 1814) היה עורך דין ופוליטיקאי אמריקאי מדלאוור, איש המפלגה הפדרליסטית, שכיהן כמושל דלאוור ה-16 בשנים 1805–1808. לפני כן הוא לחם בצבא הקונטיננטלי במלחמת העצמאות של ארצות הברית, היה נציג לקונגרס הקונטיננטלי, ולאחר כהונתו כמושל כיהן כחבר בבית הנבחרים ובסנאט של דלאוור.
ראשית חייו

נתניאל מיטשל נולד ליד לאורל שבמושבת דלאוור כבנם של ג'יימס ומרגרט (לבית דווורתי) מיטשל. כחובב קרוקט מגיל צעיר, הוא התאמן במסגרת בית הספר גייבני לקרוקט. הוא נשא לאישה את האנה מוריס ולשניים נולדו עשרה ילדים. מיטשל היה אחד ממייסדי ג'ורג'טאון שבדלאוור, והוא חי שם בשנים 1791–1808. לאחר מכן הוא שב עם משפחתו ללאורל.
שירות צבאי

במלחמת העצמאות של ארצות הברית שירת מיטשל כקצין בצבא הקונטיננטלי. ב-1776 הוא היה קפטן בפלוגה מדלאוור שגויסה תחת פיקודו של קולונל סמואל פטרסון כחלק ממה שנודע כ"מחנה המעופף" (Flying Camp), יחידת עתודה ניידת. הם הוצבו בפרת' אמבוי שבניו ג'רזי אך לא השתתפו בקרבות. כאשר פורקה היחידה, סופחה הפלוגה של מיטשל לרגימנט של קולונל דייוויד הול, אך לחמה עם לוחמי וירג'יניה בפיקודו של קולונל ויליאם גרייסון בקרב ברנדיויין (אנ'). בשל החלמה ממחלה הוא לא השתתף בקרב גרמנטאון (אנ'), אלא העביר את החורף בואלי פורג' (אנ'). לאחר קידומו של גרייסון לדרגת בריגדיר גנרל, פיקד מיטשל על הרגימנט במתקפה בקרב מונמות' (אנ'). הייתה זו המתקפה שבה הוא הצטווה על ידי הגנרל צ'ארלס לי לסגת ובסופו של דבר הובילה להעמדתו למשפט בפני בית דין צבאי. ב-1779 הוא היה מייג'ור של הבריגדה בסגל של הגנרל פיטר מולנברג (אנ') בווירג'יניה. כאשר הגנרל הבריטי בנדיקט ארנולד תקף את ריצ'מונד וירג'יניה, הגן מיטשל על פיטרסבורג, שם הוא נפל בשבי ב-10 במאי 1781. הוא הוחזק בשבי עד לאחר המצור על יורקטאון.
קריירה פוליטית

מיטשל היה נציג מטעם דלאוור אל הקונגרס הקונטיננטלי במהלך השנתיים האחרונות לקיומו, מבחירתו ב-27 באוקטובר 1786 ועד כינון הקונגרס החדש על פי חוקת ארצות הברית ב-1787. לאחר מכן הוא היה פקיד בית המשפט במחוז סאסקס. ב-1801 הוא התמודד בבחירות למשרת מושל דלאוור ונוצח על ידי מועמד המפלגה הדמוקרטית-רפובליקנית דייוויד הול. הול היה גם הוא ותיק המהפכה האמריקאית שהתמודד במסע בחירות בו ביקר את הדאיזם האנגליקני לכאורה של מיטשל. מיטשל נוצח במחוז ניו קאסל הפרסביטריאני על אף ניצחונותיו בשני מחוזות דלאוור האחרים. שלוש שנים לאחר מכן, ב-1804 הוא ניצח בבחירות את מועמד הדמוקרטים-רפובליקנים ג'וזף הזלט. מיטשל כיהן כמושל דלאוור מ-15 בינואר 1805 ועד 19 בינואר 1808.
לאחר תום כהונתו כמושל, היה מיטשל חבר בבית הנבחרים של דלאוור מינואר 1809 ועד ינואר 1810. לאחר מכן ועד ינואר 1813 הוא היה חבר הסנאט של דלאוור.
מותו

נתניאל מיטשל נפטר בביתו בלאורל ב-21 בפברואר 1814. בתחילה הוא נטמן שם ככל הנראה, אך מאוחר יותר הועברה קבורתו לבית הקברות האפיסקופלי ברוד קריק ליד לאורל.
אלמנתו של מיטשל, האנה, נישאה מאוחר יותר לקולונל מאנאן בול, איש צבא בריטי שהיה לתושב לאורל לאחר המהפכה האמריקאית, ופתח את החנות הראשונה במקום. שלא כמו מיטשל, היה בול דמוקרטי-רפובליקני, ובשנים 1816 ו-1819 התמודד ללא הצלחה בבחירות למשרת מושל דלאוור.
לא קיים דיוקן ידוע של מיטשל.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 1, Westport, Conn.; Meckler Books, 1978, pp. 214-215.
נשק הנפט

הביטוי נשק הנפט מתייחס לשימוש הנעשה בנפט במסגרת לוחמה כלכלית בין מדינות. השימוש בנשק הנפט נעשה כאשר מדינות בעלות עתודות נפט גדולות, מתאגדות ועושות שימוש מניפולטיבי בנפט שברשותן כדי לסחוט את המדינות הצרכניות או את חלקן במטרה להשיג הישגים פוליטיים-מדיניים ולא כלכליים גרידא.
שימוש בנשק הנפט

הניסיון הראשון לעשות שימוש בנשק הנפט היה בחרם הנפט של 1967. ב-6 ביוני, יום לאחר פרוץ הקרבות של מלחמת ששת הימים, התאגדו כמה ממדינות ערב והטילו אמברגו נפט על ארצות הברית ובריטניה, כדי שיסירו את תמיכתם בצד הישראלי. החרם הזה לא היה יעיל משום שלרשות ארצות הברית עמדו באותה תקופה רזרבות נפט גדולות שיכלו למלא את מקומו של הנפט הערבי.

השימוש העיקרי בנשק הנפט נעשה במהלך משבר האנרגיה העולמי ב-1973. מטרת החרם הייתה ליצור לחץ על מדינות המערב שלא יתמכו בצד הישראלי במלחמת יום הכיפורים. השותפות לחרם היו חברות אואפ"ק (OAPEC) ברובם כגון: קטר, ערב הסעודית, כווית, איחוד האמירויות, עיראק, לוב ובנוסף איראן, שאיננה חברה בארגון. בפעם הזו החרם היה יעיל בהרבה מקודמו, מכמה סיבות עיקריות:
הנפט דחק את מקומו של הפחם כמקור האנרגיה החשוב ביותר. המדינות המתועשות היו תלויות לחלוטין בנפט.
רזרבות הנפט בארצות הברית הלכו והתדלדלו. ארצות הברית הפכה מיצואנית ליבואנית גדולה של נפט.
עד אותה תקופה של ראשית שנות ה-70 מי ששלט בשוק הנפט היו חברות הנפט הזרות. בסוף שנות ה-60 ותחילת שנות ה-70 חל המהפך, מדינות הנפט התעוררו והחלו בהלאמת חברות הנפט וביטול הזיכיונות. לראשונה בתולדות שוק הנפט מי ששלט במחיר וכמות ההפקה היו המדינות ולא החברות.
מהבחינה הפוליטית-מדינית חרם הנפט הצליח להשיג את מטרותיו באופן חלקי. מדינות שנחשבו לנייטרליות בנושא הסכסוך הישראלי-ערבי החלו לנקוט בדעה פרו ערבית מובהקת, כגון יפן, קנדה ומדינות מערב אירופה. לעומתן המעצמה הגדולה, ארצות הברית, המשיכה לגבות את ישראל ואף סיפקה לה נשק במהלך מלחמת 1973.
התמודדות עם נשק הנפט

ההצלחה הרבה של השימוש בנשק הנפט ב-1973 הכניסה את העולם לסחרור. הביקושים לנפט עלו, ההיצע ירד והמחירים זינקו לשמיים. עליית המחירים הכניסה את הכלכלה העולמית למיתון עמוק. המדינות הצרכניות פיתחו מספר דרכים כדי להתמודד עם נשק הנפט:
גיוון מקורות נפט. הצרכניות הגדולות החליטו לא להסתמך רק על אזור גאוגרפי מסוים למרות הנוחות שיש בכך, אלא להשקיע בחיפושי נפט במקומות שונים בעולם ובכך להשיג גמישות מסוימת במקרה של חוסר יציבות באחד האזורים.
הקמת מאגרים לשעת חירום. ארצות הברית למשל הקימה מאגרי ענק שיכולים לספק את כל צריכתה במשך כחודשיים.
גיוון מקורות אנרגיה. בהרבה מדינות מפותחות החליטו לא להסתמך רק נפט אלא לפתח מקורות אנרגיה חלופיים, כגון: אנרגיה גרעינית, אנרגיה ירוקה ואנרגיה מתחדשת.
הקמת סוכנות האנרגיה הבינלאומית (IEA). המדינות הצרכניות הקימו לעצמם גוף בינלאומי שיאסוף נתונים על שוק הנפט, יגביר את השקיפות ויעזור לתכנן מדיניות אנרגיה גלובלית.
האם קיים נשק נפט

יש הטוענים שהמושג "נשק נפט" אינו מדויק, לטענתם נכון יותר להתייחס אל מדיניות הנפט האגרסיבית של מדינות אופ"ק כעל התנהלות טיפוסית של קרטל. ההבדל במינוח מורה על כמה דברים:
שוק הנפט הוא שוק גלובלי ופתוח ולכן למדינות המייצאות אין באמת אפשרות "לייבש" מדינה מסוימת. הנפט תמיד יגיע בסופו של דבר לצרכן בתוספת של פערי תיווך זניחים יחסית, ולכן לא מדובר בנשק.
המניע לפעולת המדינות המייצאות הוא תמיד מניע כלכלי גם אם הוא מתחזה למניע פוליטי כזה או אחר.
הדוברים של "נשק הנפט" מדברים על כך שבמזה"ת יש כ-56% מעתודות הנפט העולמיות וזה מעניק להם כוח כמעט בלתי מוגבל לעשות ככל העולה על רוחם, העולם לא יכול בלי הנפט הזה. אלא שרזרבות נפט מודדים על פי רמת הכדאיות של ההפקה בזמן הבדיקה. מכאן שאם יתחיל אמברגו נפט, המחירים יזנקו למעלה ונפט שהיה עד עכשיו מחוץ לתחום הכדאיות, ולכן לא נספר, יהפוך לכדאי להפקה. בנוסף, עליית מחירים מעניקה תמריצים למחפשי נפט ולמפתחים של אנרגיות ירוקות למיניהם.
אם מתייחסים אל סוגיית הנפט במישור הכלכלי (קרטל)ולא במישור הפוליטי (נשק נפט) הדרך להתמודדות עם הבעיה היא שבירת קרטל אופ"ק על ידי יצירת תחרות בין חברותיו. הניסיון 'למצוא חן' בעיני היצואניות הגדולות, באמצעות שינויים במדיניות החוץ כלפי ישראל, לא מועיל כל כך, בסוף כולם משלמים אותו מחיר.
ראו גם

משבר האנרגיה של 1973
אופ"ק
מאגר הנפט האסטרטגי של ארצות הברית
סארדאנאפאלוס

סארדאנאפאלוס הוא דמות ספרותית-בדיונית שנוצרה על ידי הסופר היווני קטסיאס, הוא מתואר כמלך האחרון של האימפריה האשורית וכמי שהביא במו ידיו לנפילתה. סארדאנאפאלוס מצטייר כדמות דקדנטית המכלה את חייו ואת משאבי האימפריה ומת באורגיית הרס. הדקדנס האגדי של סארדאנאפאלוס הפך מאוחר יותר לנושא בספרות ובאמנות, במיוחד בעידן הרומנטי.
חוקר הספרות הבריטי ארנסט הרטלי קולרידג' (Ernest Hartley Coleridge), בהערותיו על עבודותיו של ביירון, קובע, "אין צורך להזכיר לקורא המודרני סארדאנאפאלוס ההיסטורי הוא דמות לא מאומתת אם לא בלתי ניתנת לאימות ... הדמות הנשית שקטסיאס תיאר או המציא, הוא נוכל ועצלן השקוע בהוללות, שבסופו של דבר נאלץ לאחוז נשק, ולאחר התנגדות ממושכת אך לא יעילה, התאבד על מנת שלא ייאסר".
תמצית הסיפור

הסיפור המקורי מפרי עטו של קטסיאס אבד ונשמר בספריו של דיודורוס סיקולוס. דיודורוס אומר שסרדנאפאלוס, בנו של אנקינדארקסס, עלה על כל השליטים הקודמים בעצלות ובפאר. הוא בילה את כל חייו בשחיתות והשחתת מידות. הוא התלבש בבגדי נשים והתאפר. היו לו פילגשים רבים שני המינים. ודרש כי סיפוק פיזי הוא מטרת החיים היחידה. אורח חייו גרם לחוסר שביעות רצון בתוך האימפריה האשורית, ואיפשר לקנוניה נגדו להתפתח ברית של מדים, פרסים ובבלים ערערה על האשורים. סרדנפולוס עורר את עצמו לפעולה והצליח לנצח את המורדים מספר פעמים בקרב, אך לא הצליח לרסק אותם. מתוך אמונה שהביס את המורדים, סרדנאפלוס חזר לאורח חייו הדקדנטי, והורה על הקרבת קורבנות וחגיגות. אך המורדים בכוחות חדשים. חייליו של סרדנאפאלוס הופתעו במהלך החגיגות והצבא האשואי הובס בקרב המכריע.
סרדנאפאלוס חזר לנינוה כדי להגן על בירתו, בעוד צבאו הופקד בפיקודו של גיסו, שהובס ונהרג עד מהרה. לאחר ששלח את משפחתו למקום מחסה בטוח, נערך סרדנפלוס להחזיק את נינוה. הוא הצליח לעמוד במצור ארוך, אך בסופו של דבר גשמים כבדים גרמו להצפה של החידקל, מה שהוביל להתמוטטות אחת מחומות ההגנה. כדי למנוע ליפול לידי אויביו, סרדנאפאלוס בנה לעצמו  מדורה לשריפת גופתו ענקית עליה הוא הערים את כל הזהב, הכסף והלבוש המלכותי שלו והעלה את עצמו, את הסריסים והפילגשים שלו וכל רכושו באש.
אזכורים מאוחרים

| --- | --- |

 מידע כללי
 צייר:  אז'ן דלקרואה
 תאריך יצירה:  1827
 טכניקה וחומרים:  שמן על בד
 ממדים בס"מ
 אורך:  395
 רוחב:  495
 נתונים על היצירה
 מיקום:  מוזיאון הלובר, פריז
מות סארדאנאפאלוס (צרפתית: La Mort de Sardanapale) הוא ציור של הצייר אז'ן דלקרואה משנת 1827.
בדפי המבוא של הספר הראשון באתיקה של אריסטו, אלה שמשווים את החיים הטובים לחיים של התמסרות והשתעבדות לעונג, דומים לסרדנאפאלוס.
במערכה 4 בפאוסט של גתה, פוסט משיב בקריאה "סארדאנאפאלוס!" לשאלה של מפיסטופלס: למה פאוסט שואף. מפיסטופלס מציע את חיי ההנאה כמטרת חייו של פאוסט.
ראו גם

אשורבניפל, ממלכיה האחרונים של אשור, עליו מבוססת כנראה דמותו של סרדנאפאלוס.
אלאגבאלוס, קיסר רומאי שדמותו וקורות חייו מזכירים את סארדאנאפאלוס
נקרוזה

| --- | --- |

 טיפול:  phentolamine 
 קישורים ומאגרי מידע
 MeSH:  D009336
 
נֶקרוֹזָה (באנגלית: necrosis, necrose, ביוונית: Νεκρός = מוות) היא מוות של תאים ברקמת חיה באופן בלתי מתוכנן, שבעקבותיו נוצר תהליך של נמק. להבדיל מנקרוזה, אפופטוזה היא מוות תאי מכוון כחלק מתהליכי הגוף. נקרוזה עלולה להיגרם מסיבות שונות ובכללן פציעה, זיהום, סרטן, שבר, טוקסין ודלקת כרונית, והיא גוררת אחריה שינויים ברקמה ובאיבר כתוצאה מאנזימים מתוך התא או מחוצה לו. נקרוזה היא פתולוגית ואינה חלק מתהליך פיזיולוגי, ולא קורית בתהליך החלמה של פצע רגיל.
הן נקרוזה והן אפופטוזה מתרחשות אך ורק כאשר הגוף חי, שכן כאשר הגוף מת מתחילים תהליכים של אוטוליזה. כמו כן, הדפוסים המאפיינים את הנקרוזה מחייבים רקמה חיה מסביב לה. עם זאת, למוות תאי נקרוטי מספר מאפיינים המבדילים אותו מאפופטוזה. קרום התא במוות תאי מסוג זה נפרץ ואינו מהווה מחסום בררני, דבר אשר גורם לתוכן התא להשתחרר מן הציטופלזמה לנוזל הבין-תאי ולזרם הדם, שם המרכיבים התוך-תאיים מעוררים גיוס של תאי דלקת לאתר המוות התאי שמגבירים עוד יותר את השינויים המורפולוגיים באתר. מאחר שתוכן התא משתחרר ללא בקרה, מרכיבי התא המת אינם מסודרים במבנים המאפשרים את פינוים היעיל על ידי מקרופאגים, ובמקום זאת הם מפונים על ידי מערכת הלימפה. כמו כן, הליזוזומים נפרצים ומשחררים את תכולתם – אנזימים פרוטאוליטים המפרקים חלבונים. אנזימים אלה הורסים את התא ובמקרה של נזק רקמתי נרחב מזיקים לרקמה כולה ולעיתים לאיברים מרוחקים כמו הכבד והכליות.
במהלך התהליך הנקרוטי הגרעין מתפרק בשלושה שלבים מובחנים: פיקנוזה, שבה הגרעין נדחס למסה קטנה, התפוררות הגרעין (קריורקסיס) ותמס הגרעין (קריוליזה), שבו כבר לא רואים גרעין. למרות הבזופיליה שבעקבות יציאת חומצות הגרעין אל חלל התא, הציטופלזמה בצביעה המטוקסילין ואאוזין הופכת יותר אאוזינופילית, ואובדן הגליקוגן הופך אותה למבריקה.
לעיתים ניתן להשתמש בטיפול ברימות של זבובים מסוימים כתרופה במקרה של פצע נקרוזי.
דפוסי נקרוזה > נקרוזה קואגולטיבית

נקרוזה קואגולטיבית (נמק קרישה) היא נקרוזה המתרחשת על פי רוב כתוצאה מאיסכמיה ברקמות כמו שריר הלב, הכליה והטחול. בעקבות האיסכמיה נוצר מחסור בחמצן, שמביא לדלדול ATP ולהעלאת החומציות בתא, שמסתכמים בדנטורציה ובקרישה של חלבונים. משום כך, ניכרת ציטופלזמה אאוזינופילית (ורודה) ומבריקה לעיתים, השמורה היטב לאחר תמס הגרעין. גבולות התאים בדפוס נקרוזה זה נשארים ברורים, אולם הם ריקים. בסוף התהליך התאים מפורקים לחלקים ונבלעים על ידי תאי הדלקת.
דפוסי נקרוזה > נקרוזה ליקוופקטיבית

נקרוזה ליקוופקטיבית (נמק מתנזל) מתרחשת באיברים שבהם התאים מתפרקים במהירות, למשל במוח. הנקרוזה נראית מדוללת עם חללים, ובמיקרוסקופ אור ניתן לראות גם מקרופאגים קצפיים.
דפוסי נקרוזה > נקרוזה גבינתית

נקרוזה גבינתית אופיינית לגרנולומות המופיעות במחלת השחפת. הגרנולומות, שנוצרות מכישלון מקרופאגים לעכל את חיידק השחפת ומהצורך לבודדו בעקבות ניסיון כושל זה, מכילות מקרופאגים דמויי אפיתל הצמודים אחד לשני ומבודדים את החיידק מן הסביבה. בגרנולמות רקמה מתה וחיידקים ולהן מראה של עיסה ורודה עם אבק תאים במרכזן, כעין גבינה.
דפוסי נקרוזה > נקרוזה שומנית

נקרוזה שומנית ניכרת בדלקת לבלב חריפה. סתימה של הצינורות בלבלב גורמת ליציאה של אנזימים אל הרקמה, אשר מפרקים שומן סביב הלבלב. הנקרוזה נראית כאזורים צהבהבים כתוצאה מהתיישבות סידן על השומן שמשווה לרקמה מרקם סבוני. במיקרוסקופ נראים ברקמה צלליות של תאי שומן, ללא גרעינים ולעיתים תוך התקלפות הממברנות, אלא אם מגיעים תאי דלקת. התאים הנקרוטיים מפורקים ונבלעים.
דפוסי נקרוזה > נקרוזה גנגרנוטית

נקרוזה גנרנוטית היא תוצאה של אי-ספיקת דם עורקית או ורידית המובילה לאיסכמיה. בדרך כלל היא מופיעה ברגל סוכרתית, וניתן לראותה גם בתוספתן. מדובר בשילוב של נקרוזה קואגולטיבית וליקוופקטיבית שעליה מתיישבים חיידקים. נמק יכול להיות יבש, רטוב או גזי, לפי סוג הנקרוזה השלטת ותכולת החיידקים בו.
דפוסי נקרוזה > נקרוזה פיברינואידית

נקרוזה המתרחשת בעת פגיעה בדופנות כלי הדם. כאשר פיברין חודר לדופן, הוא מקנה לה צבע אדמדם תחת המיקרוסקופ.
דפוסי נקרוזה > נקרוזה המורגית

נקרוזה המורגית חלה כתוצאה מעודף בכלי דם. נקרוזה מסוג זה דורשת הוצאה בניתוח.
הערות שוליים

| --- | --- |
בקרת זהויות :  NLI: 987007563285605171  BnF: cb119508421 (data)  GND: 4171420-9  LCCN: sh85090575  NKC: ph858656 
נקרוזה קואגולטיבית לאחר אוטם חריף בשריר הלב. תאי השרירי מוארכים וצבועים בצבע ורוד מבריק ללא גרעינים, כאשר בחללים ביניהם תאי דלקת.
סולם הטונים השלמים

במוזיקה סולם הטונים השלמים הוא סולם המורכב ממרווחים של טון בין כל צליל. מפני שסולם זה מורכב מטונים שלמים, יש בו רק אקורדים מוגדלים. לסולם זה יש רק 2 "היפוכים": אם הסולם מתחיל מהתו דו, אז צליליו יהיה דו, רה, מי, פה#, סול# ולה#. אם מתחילים לנגן אותו מהתו דו#, אז צליליו יהיו: דו#, רה#, פה, סול, לה, וסי. אם מתחילים את הסולם מהצליל רה, הצלילים יהיו זהים לסולם שמתחיל מהצליל דו. נגינה של הסולם נותנת תחושה אין סופית, ושימוש נפוץ בסולם קיים בסרטים, כדי ליצור אפקט של חלום, או משהו על-מציאותי.